דיאנה גולבי

ביוגרפיה

נולדה בשם דיאנה איגורבנה גולובנוב (Диана Игоревна Голованова) במוסקבה שברוסיה, בת יחידה להוריה. בשנת 1997, כשהייתה בת חמש, עלתה יחד עם משפחתה לישראל. גדלה והתחנכה בחולון. בילדותה למדה משחק בסטודיו אמריקאי, ובגיל 12 אף נסעה להופיע בתיאטרון בסנקט פטרבורג. במשך תקופה קצרה שיחקה גם כדורגל בקבוצת בנות בפתח תקווה, בהדרכתו של אביה, אך לבסוף בחרה להתמקד בעיקר במוזיקה. בנעוריה הייתה סולנית וגיטריסטית בלהקת רוק בשם "הרוסים", שעמה השתתפה גם בהופעות ובפסטיבלים שונים ברחבי ישראל. בשנים 2011–2013 שירתה בצה"ל בתור מדריכה בחיל התקשוב.

"כוכב נולד"

בדצמבר 2009, ניגשה גולבי למבחני הבד של התוכנית "כוכב נולד", והתקבלה לנבחרת התוכנית. במהלך התוכנית ביצעה בין היתר את השירים "עד סוף הקיץ" של אלי מגן, "לבכות" של ריטה, "מבול" של קרן פלס, "אם תלך מכאן" של ז'אק ברל, "עד מתי" של זוהר ארגוב, "חגיגה" של שרית חדד, "בדד" של זוהר ארגוב בדואט עם אבי בן אבו, "ילדים של החיים" של אריק איינשטיין ודואט עם אביב גפן בשירו "ריק בבית". לאורך התוכנית, זכתה פעמים רבות לדירוג גבוה בשקלול דירוגי ההצבעות של השופטים והצופים יחד. דנה אינטרנשיונל, חברת צוות השופטים, אף אמרה עליה כי "מדובר במתמודדת המוכשרת ביותר לא רק העונה, אלא בכל העונות של כוכב נולד".
ב-4 בספטמבר 2010, בגמר "כוכב נולד", גברה על עידן עמדי ואוהד שרגאי וניצחה בתוכנית, לאחר שזכתה ב-53 אחוזים מקולות הצופים. במופע הגמר, שנערך בירושלים, ביצעה גולבי את השירים "עינייך" של מזי כהן ו"שביל הבריחה" של ריטה. פרסי הזכייה שלה בגמר היו מלגה בסך 240 אלף ש"ח, הפקת אלבום ובו מבחר משיריה לאורך התוכנית, וכן בהפקת אלבום נוסף על ידי המפיק והמעבד המוזיקלי לואי להב בחברת התקליטים הד ארצי.

לאחר הזכייה ב"כוכב נולד"

בסוף ספטמבר 2010, יצא לחנויות אלבום הבכורה של גולבי, "דיאנה גולבי - הרגעים הגדולים". האלבום כולל מבחר מביצועיה מהעונה השמינית של התוכנית "כוכב נולד".
מנובמבר 2010 ועד סוף ינואר 2011, הופיעה גולבי ברחבי הארץ, במופע "לילה מטורף בפסטיגל", בבימויו של חנוך רוזן.
במרץ 2011, לקראת העונה התשיעית של "כוכב נולד", הקליטה את השיר "הדרך שלך" שכתב והלחין עידן עמדי. השיר שימש כ"שיר האודישנים" לעונה זו.
במאי 2012, הוציאה גולבי לרדיו את סינגל הבכורה מתוך אלבומה השני "לשבת ולחכות", שכתב נעם חורב והלחינו הצמד יהל דורון וגיא מנטש. ביוני אותה שנה הוציאה גולבי את הסינגל השני, "אחר כך יגידו", שאותו הלחינה בעצמה על פי מילים של נעם חורב. באוקטובר אותה שנה, הוציאה לרדיו את הסינגל השלישי, "היי תום", אותו כתבה צרויה להב והלחין רמי קלינשטיין. סינגל זה עמד בראש מצעדי הפזמונים במשך שבועות ארוכים.
ביוני 2013 הוציאה לחנויות את אלבומה השני והמלא, "אושר", כאשר חודש קודם הוציאה לרדיו את הסינגל הרביעי שהוא גם שיר הנושא מתוך אותו אלבום, "אושר", אותו היא מבצעת בדואט עם יוסי סאסי, גיטריסט באורפנד לנד באותו הזמן. אלבום זה יצא בעיבודו ובהפקתו המשותפת של סאסי יחד עם המפיק המוזיקלי לואי להב.
ב-2014 כיכבה דיאנה יחד עם שלוש מחברותיה בסרטה של יעל גור "ספירלות", שמתעד ארבע נערות שהשתתפו באותה קבוצת תיאטרון ומתמודדות עם המורכבות של היותן עולות חדשות ובנות יחידות במשפחות חד הוריות.
במהלך 2014 גם החלה לעבוד על EP באנגלית אשר מומן בקמפיין מימון המונים, והופק בשיתוף עם ישגב דותן באולפני הקיצ'ה. מתוך ה-EP הוציאה גולבי סינגל ראשון בשם "Holy Land" שאותו הלחינה וכתבה במהלך מבצע עמוד ענן. השיר יצא בצמוד למבצע צוק איתן ופנה לקהל הרחב בעולם בניסיון לשתף את העולם במצבה של מדינת ישראל.
במהלך אפריל 2014, שיחקה בתיאטרון הקיבוץ יחד עם מירב פלדמן במחזמר הנוער "שבלול" ששילב את שיריהם של שלום חנוך ואריק איינשטיין. המחזה נכתב על ידי שי להב ודפנה אנגל ובוים על ידי נועם שמואל והועלה על בימות הארץ.
במהלך פברואר 2015, הצטרפה לתיאטרון העברי בניהולו ובימויו של גדי צדקה ושיחקה במחזמר "סוף הקיץ" יחד עם חני נחמיאס ושחר ישי, המתאר סיפור אהבה ישראלי על רקע שנות ה-80 ובצל מלחמת לבנון הראשונה.
ב-2016, כיכבה דיאנה בסדרה הקומית "הרוסים" בערוץ 10, כשהיא מופיעה בתפקיד עצמה ועם שמה המקורי.
בשנת 2017, הגיעה לשלב הגמר בעונה הרביעית של התוכנית "הכוכב הבא לאירוויזיון". בתום ההצבעה בתוכנית הגמר, נקבע כי סיימה במקום השני, אחרי אימרי זיו.
מאוקטובר 2017 משחקת במחזמר "עלובי החיים" בהבימה בתפקיד אפונין.
ביוני-יולי 2019 שיחקה במחזמר "לזרוס" במרכז ענב, בתפקיד אלי.
החל מאוקטובר 2019 תשחק בעיבוד הבימתי המוזיקלי של הסרט "אפס ביחסי אנוש" שיציג בתיאטרון בית ליסין.